Kichik hajmli kemalardan xavfsiz foydalanishni taʼminlash chora-tadbirlari toʻgʻrisida
(resolution, 2026-02-02)

Oʻzbekiston Respublikasi Prezidentining “Milliy qonunchilik bazasini kompleks tizimlashtirish chora-tadbirlari toʻgʻrisida” 2021-yil 30-apreldagi PF-6218-son Farmoniga muvofiq, shuningdek, kichik hajmli kemalardan xavfsiz foydalanishni taʼminlash maqsadida Vazirlar Mahkamasi qaror qiladi: 1. Quyidagilar: kichik hajmli kemalarni roʻyxatga olish, qayta roʻyxatdan oʻtkazish, kema bileti va bort raqamini berish hamda roʻyxatdan chiqarish tartibini nazarda tutuvchi Kichik hajmli kemalarni roʻyxatdan oʻtkazish boʻyicha davlat xizmatlarini koʻrsatishning maʼmuriy reglamenti 1-ilovaga muvofiq; kichik hajmli kemalarni dastlabki va yillik (qayta) texnik koʻrikdan oʻtkazish, texnik holatini baholash va qayd etish tartibini nazarda tutuvchi Kichik hajmli kemalarni texnik koʻrikdan oʻtkazish boʻyicha davlat xizmatlarini koʻrsatishning maʼmuriy reglamenti 2-ilovaga muvofiq; suv obyektlarida kichik hajmli kemalardan va ular turadigan bazalardan (inshootlardan) foydalanishda jismoniy va yuridik shaxslar tomonidan rioya etilishi lozim boʻlgan talablarni nazarda tutuvchi Kichik hajmli kemalardan va ular turadigan bazalardan (inshootlardan) foydalanish qoidalari 3-ilovaga muvofiq tasdiqlansin. 2. Oʻzbekiston Respublikasi Markaziy bankining “Davlat belgisi” davlat unitar korxonasi Oʻzbekiston Respublikasi Favqulodda vaziyatlar vazirligining buyurtmasiga muvofiq kichik hajmli kemalarning kema bileti blankalari tayyorlanishini belgilangan tartibda taʼminlasin. 3. Vazirlar Mahkamasining “Kema haydovchilarini tayyorlash, qayta tayyorlash va ularning malakasini oshirish chora-tadbirlari toʻgʻrisida” 2020-yil 4-iyuldagi 421-son qarori 2-bandi “v” kichik bandidagi “2020-yil” soʻzlari “2022-yil” soʻzlari bilan almashtirilsin. 4. Oʻzbekiston Respublikasi Favqulodda vaziyatlar vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov va Oʻzbekiston Respublikasi favqulodda vaziyatlar vaziri vazifasini bajaruvchi T.A. Xudaybergenov zimmasiga yuklansin. 1. Ushbu Reglament jismoniy va yuridik shaxslarga kichik hajmli kemalarni (keyingi oʻrinlarda — kemalar) roʻyxatdan oʻtkazish boʻyicha davlat xizmatlarini (keyingi oʻrinlarda — davlat xizmati) koʻrsatish tartibini belgilaydi. 2. Mazkur Reglament maxsus, harbiy va sport turidagi kemalarga tatbiq etilmaydi. 3. Davlat xizmati Davlat xizmatlari markazlari va Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali kemalarni roʻyxatdan (qayta roʻyxatdan) oʻtkazish va roʻyxatdan chiqarish uchun masʼul boʻlgan Oʻzbekiston Respublikasi Favqulodda vaziyatlar vazirligi Kichik hajmli kemalar inspeksiyasining (keyingi oʻrinlarda — Inspeksiya) hududiy tuzilmalari tomonidan koʻrsatiladi. 4. Mazkur Reglamentda quyidagi asosiy tushunchalar qoʻllaniladi: ariza beruvchi — kichik hajmli kemani roʻyxatdan oʻtkazishni soʻrab murojaat qilgan jismoniy yoki yuridik shaxs; vakolatli organ — Inspeksiyaning hududiy tuzilmalari; kichik hajmli kema — asosiy dvigatellari quvvati 55 kVt (75 ot kuchi) va yoʻlovchi sigʻimi 12 kishidan ortiq boʻlmagan oʻziyurar kemalar, motorlarning quvvati va sonidan qatʼi nazar, osma motorli kemalar, suv mototsikllari (gidrotsikllar), yuk koʻtarish qobiliyati 80 registr tonnadan ortiq boʻlmagan oʻziyurmas kemalar (eshkakli qayiqlar (eshkakli qayiqlar va suv velosipedlari (katamaranlar)), yelkanli kemalar, havo bosimi bilan toʻldiriladigan yoki shishiriladigan motorsiz eshkakli qayiqlar; Kichik hajmli kemalar inspeksiyasi — Oʻzbekiston Respublikasi Favqulodda vaziyatlar vazirligining kichik hajmli kemalardan xavfsiz foydalanish boʻyicha nazoratni amalga oshiruvchi tarkibiy tuzilmasi; kichik hajmli kemaning egasi — kichik hajmli kemaga mulk huquqi yoxud boshqa ashyoviy huquqlar asosida egalik qiluvchi jismoniy yoki yuridik shaxs; kichik hajmli kemalarni roʻyxatdan oʻtkazish — kichik hajmli kemalarni roʻyxatga olish, qayta roʻyxatga olish, kema bileti va bort raqamini berish hamda roʻyxatdan chiqarish boʻyicha harakatlar; motorli kichik hajmli kemalar — turgʻun dvigatel (dvigatellar) yoki osma motor (motorlar) bilan jihozlangan kichik hajmli kemalar (kater, yaxta, motorli qayiq, gidrotsikl va boshqalar); motorsiz kichik hajmli kemalar — odamning (odamlarning) kuchi bilan yoki shamol kuchi taʼsirida harakatga keltiriladigan kichik hajmli kemalar (yelkanli kema, eshkakli kema yoki qayiq, suv velosipedlari va boshqalar); registr tonna — kemaning hajmiy tonnalar bilan koʻrsatiladigan sigʻimi. 5. Ushbu Reglamentning 4-bandida koʻrsatilgan kemalar Inspeksiya nazoratidagi kemalar hisoblanadi. 6. Kemalarni roʻyxatdan (qayta roʻyxatdan) oʻtkazish va roʻyxatdan chiqarish mazkur Reglament asosida vakolatli organ tomonidan davlat xizmatlari markazlari yoki YIDXP orqali amalga oshiriladi. 7. Jismoniy yoki yuridik shaxslar kemalarni xarid qilgandan soʻng texnik holatidan qatʼi nazar, oʻttiz ish kunidan kechiktirmasdan ularni roʻyxatdan oʻtkazishi lozim. 8. Jismoniy shaxslarga tegishli boʻlgan kemalar — ularning doimiy roʻyxatdan oʻtgan joyi boʻyicha, yuridik shaxslarga tegishli boʻlgan kemalar — yuridik shaxsning pochta manzili boʻyicha roʻyxatdan oʻtkaziladi. 9. Kemalar ushbu Reglamentga 1-ilovada keltirilgan sxemaga muvofiq roʻyxatdan oʻtkaziladi. 10. Ariza beruvchi davlat xizmatidan foydalanish uchun Davlat xizmatlari markaziga shaxsan kelib murojaat etadi yoki davlat xizmatlaridan elektron shaklda foydalanish uchun YIDXPda roʻyxatdan oʻtadi. Arizalar YIDXP orqali dam olish va bayram kunlaridan qatʼi nazar, har kuni 24 soat davomida yuborilishi mumkin. Bunda arizalar ish vaqtidan keyin yoki dam olish va bayram kunlarida tushganda, kalendar boʻyicha navbatdagi ish kuni arizalarning vakolatli organga tushgan va vakolatli organ tomonidan qabul qilingan kun deb hisoblanadi. Ariza beruvchi yoki uning nomidan ariza berish huquqiga ega boʻlgan shaxs oʻzi kelib murojaat etgan taqdirda, Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa, mustaqil ravishda soʻrovnomani elektron shaklda toʻldiradi. 11. Ariza beruvchi oʻzi kelib murojaat etgan taqdirda, Davlat xizmatlari markazi xodimi ariza beruvchi nomidan, YIDXP orqali murojaat etganda esa — ariza beruvchi mustaqil ravishda ushbu Reglamentga 2-ilovada keltirilgan shaklga muvofiq davlat xizmatidan foydalanish uchun soʻrovnomani elektron shaklda toʻldiradi. Ariza beruvchi davlat xizmatidan foydalanish uchun oʻzining vakolatliligini tasdiqlovchi hujjatni (shaxsni tasdiqlovchi hujjat va (yoki) ishonchnoma) taqdim etadi. Davlat xizmatlari markazi tomonidan ariza beruvchidan ushbu band va ushbu Reglamentga 2-ilovada koʻrsatilmagan maʼlumotlarni hamda boshqa hujjatlarni talab qilish qatʼiyan taqiqlanadi. Soʻrovnoma boʻyicha taqdim etilayotgan hujjatlarda oʻchirib yozilgan, chizilgan va boʻyalgan soʻzlar yoxud oʻzgartirishlar mavjud boʻlsa, shuningdek, hujjatlar oʻqib boʻlmaydigan darajada boʻlsa, bunday hujjatlarni qabul qilishga yoʻl qoʻyilmaydi. 12. Muomalaga layoqatsiz jismoniy shaxs nomiga kemalar faqat muomalaga layoqatsiz shaxsda kemaga boʻlgan mulk huquqi belgilangan tartibda meros yoki hadya natijasida paydo boʻlgan boʻlsa roʻyxatdan oʻtkaziladi. 13. Kemalarni roʻyxatdan oʻtkazish uchun ushbu Reglamentga 3-ilovaga muvofiq toʻlov (keyingi oʻrinlarda — toʻlov) undiriladi. Davlat xizmati koʻrsatilishi uchun YIDXP orqali murojaat etilganda, toʻlov summasining 90 foizi undiriladi. Ijtimoiy reyestrning “kambagʻal oila” toifasiga kiritilgan oilalarning aʼzolariga, shuningdek, I va II guruh nogironligi boʻlgan shaxslarga toʻlovning 50 foizi miqdorida, Ijtimoiy reyestrning “davlat taʼminotidagi oila” toifasiga kiritilgan oilalarning aʼzolariga 75 foizi miqdorida chegirma qoʻllaniladi (tadbirkorlik faoliyati maqsadlarida yoki yuridik shaxslar vakili sifatida murojaat qilingan holatlar bundan mustasno). Bunda chegirma Ijtimoiy reyestrning: “davlat taʼminotidagi oila” yoki “kambagʻal oila” toifasidan “kambagʻallik chegarasidagi oila” toifasiga oʻtkazilgan oilalarga, ularning ilgari belgilangan toifasiga muvofiq miqdorda; ogʻir hayotiy vaziyatga tushgan oila sifatida “kambagʻallik chegarasidagi oila” toifasiga kiritilgan oilalarga “kambagʻal oila” toifasidagi oila uchun belgilangan miqdorda qoʻllaniladi. Toʻlov Yagona billing tizimi orqali amalga oshiriladi. 14. Toʻlov summasi quyidagi tartibda taqsimlanadi: a) Davlat xizmatlari markazlariga oʻzi kelib murojaat etganda: 18 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 0,5 foizi — Oʻzbekiston Respublikasi Raqamli texnologiyalar vazirligi huzuridagi “Elektron hukumat loyihalarini boshqarish markazi” davlat muassasasining Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasidagi maxsus hisobvaragʻiga (yagona billing tizimi orqali tasdiqlangani uchun); qolgan mablagʻlar — vakolatli organga oʻtkaziladi; b) YIDXP orqali murojaat etilganda: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,75 foizi — Oʻzbekiston Respublikasi Raqamli texnologiyalar vazirligi huzuridagi “Elektron hukumat loyihalarini boshqarish markazi” davlat muassasasining Iqtisodiyot va moliya vazirligi huzuridagi Gʻaznachilik qoʻmitasidagi maxsus hisobvaragʻiga (jumladan 0,5 foizi — Yagona billing tizimi orqali tasdiqlangani uchun); qolgan mablagʻlar — vakolatli organga oʻtkaziladi. 15. Ariza beruvchi davlat xizmatlaridan foydalanishdan xizmat koʻrsatishning har qanday bosqichida bosh tortish huquqiga ega. Ariza beruvchi davlat xizmatlaridan foydalanishdan bosh tortganda, uning soʻrovnomasi koʻrilmasdan qoldiriladi. Bunda toʻlangan toʻlov summasi qaytarilmaydi. 16. Soʻrovnoma vakolatli organga kelib tushgandan soʻng vakolatli organ uni ushbu Reglament talablariga asosan bir ish kunida koʻrib chiqadi. 17. Soʻrovnomaga ilova qilingan hujjatlar toʻliq taqdim etilgan taqdirda, kema bir ish kuni davomida belgilangan tartibda dastlabki texnik koʻrikdan oʻtkaziladi. 18. Roʻyxatdan oʻtkazilayotgan barcha turdagi kemalar toʻgʻrisidagi maʼlumotlar belgilangan tartibda quyida keltirilgan kemalarni roʻyxatdan oʻtkazish daftariga (keyingi oʻrinlarda — kema daftari): motorli kemalar toʻgʻrisidagi maʼlumotlar — mazkur Reglamentga 4-ilovaga muvofiq shakldagi Motorli kemalarni roʻyxatdan oʻtkazish daftariga; motorsiz kemalar toʻgʻrisidagi maʼlumotlar — mazkur Reglamentga 5-ilovaga muvofiq shakldagi Motorsiz kemalarni roʻyxatdan oʻtkazish daftariga kiritiladi. Roʻyxatdan oʻtkazilayotgan barcha turdagi kemalar toʻgʻrisidagi maʼlumotlar Oʻzbekiston Respublikasi Favqulodda vaziyatlar vazirligining “Kichik hajmli kemalar” axborot tizimiga (keyingi oʻrinlarda — axborot tizimi) kiritib boriladi. Chet eldan olib kirilayotgan kemalar va ularning jamlanmalarini (kema korpusi va motori) aniqlash va hisobini yuritish Oʻzbekiston Respublikasi Favqulodda vaziyatlar vazirligi va Bojxona qoʻmitasining tegishli maʼlumotlar bazalarini bir-biriga integratsiya qilish yoʻli bilan amalga oshiriladi. Motorli va motorsiz kemalarni roʻyxatdan oʻtkazishda kema daftariga “Roʻyxatga olindi” degan shtamp bosiladi (axborot tizimida QR-kod (matrik shtrixli kod) qoʻyilib, vakolatli organ masʼul xodimining ERIsi bilan tasdiqlanadi). 19. Roʻyxatdan oʻtkazilgan kemalarga ushbu Reglamentga 6-ilovaga muvofiq shaklda kema bileti beriladi. 20. Roʻyxatdan oʻtkazilgan kemalarga ushbu Reglamentga 7-ilovada keltirilgan namunalarga muvofiq bort raqamlari beriladi. Bort raqamlari foni oq rangda, harf va raqamlari hamda fonning chetki qismi qora rangda oʻchmaydigan kontrast boʻyoqda, forshtevendan (kema tag yogʻochining kema tumshugʻiga oʻtgan tomoni) kema korpusi uzunligidan 1/4 oʻlchov uzoqlikda bir qator yozuv bilan har ikki tomonda koʻrsatiladi. Harf va raqamlarning balandligi 150 mmdan, eni — 100 mmdan, chiziqlarning kengligi 20 mmdan kam boʻlmasligi kerak. Bort raqamlari oʻlchamlarining kema korpusi oʻlchamlariga mosligi hamda ularni koʻrsatish joyiga qoʻyilgan talablarni bajarish imkoni mavjud boʻlmaganda, bort raqamlarini yozish joyi vakolatli organning masʼul xodimlari tomonidan belgilanadi. 21. Quyidagi hollarda kemalarni roʻyxatdan oʻtkazishga yoʻl qoʻyilmaydi: ariza beruvchining suzish vositasi kichik hajmli kemalar tarkibiga kirmasa; taqdim etilgan hujjatlar lozim darajada rasmiylashtirilmasa yoki ular toʻliq hajmda taqdim etilmasa; texnik koʻrik natijalariga koʻra kema foydalanishga yaroqsiz deb topilsa; kemaning konstruksiyasi yoki unga kiritilgan oʻzgartirishlar kema biletiga mos kelmasa; belgilangan qutqaruv vositalari mavjud boʻlmasa; kemani ishlab chiqargan tashkilot tomonidan qoʻyilgan identifikatsiya tamgʻasini yashirish, soxtalashtirish, oʻzgartirish, yoʻq qilish alomatlari mavjud boʻlsa. 22. Kemani roʻyxatdan oʻtkazish yoki oʻtkazishni rad etish, shuningdek, roʻyxatdan chiqarish toʻgʻrisida qaror qabul qilinganda, Davlat xizmatlari markaziga yoxud YIDXP orqali ariza beruvchiga qaror qabul qilingan kundan soʻng bir ish kunida vakolatli organ tomonidan mazkur Reglamentga 8-ilovaga muvofiq QR-kod (matrik shtrixli kod) qoʻyilgan xabarnoma yuboriladi. Ariza beruvchi tomonidan 11-bandda nazarda tutilgan hujjatlar yoki maʼlumotlar toʻliq taqdim etilmaganda, soʻrovnoma va unga ilova qilinadigan hujjatlarda notoʻgʻri yoki buzib koʻrsatilgan maʼlumotlar mavjud boʻlganda, vakolatli organ ariza beruvchiga kamchiliklarni toʻliq koʻrsatgan holda, ularni bartaraf etish uchun besh ish kunidan iborat muddat beradi. Davlat xizmatlarini koʻrsatishni toʻxtatib turish toʻgʻrisidagi xabar ariza beruvchiga bir ish kuni ichida yuborilishi lozim. Davlat xizmatlarini koʻrsatish muddatining oʻtishi kamchiliklarni bartaraf etish vaqti davomida toʻxtatib turiladi. Kamchiliklar bartaraf etilib, qayta taqdim etilgan hujjatlar koʻrib chiqilganligi uchun toʻlov undirilmaydi. 23. Ariza beruvchiga mazkur Reglamentning 21-bandida koʻrsatilgan asoslarga koʻra kemani roʻyxatdan oʻtkazish rad etilganda, ular aniqlangan kamchiliklarni bartaraf etib, oʻttiz ish kuni davomida kemani roʻyxatdan oʻtkazish uchun takroran vakolatli organga murojaat qilishga haqli, bunda qoʻshimcha toʻlovlar undirilmaydi. 24. Ariza beruvchi kemani roʻyxatdan oʻtkazish rad etilishi toʻgʻrisida qabul qilingan qarordan norozi boʻlganda, shuningdek, vakolatli organning masʼul xodimlari harakati (harakatsizligi) ustidan qonunchilik hujjatlariga muvofiq belgilangan tartibda shikoyat qilishga haqli. 25. Kema bileti yoʻqolganda, yaroqsiz holga kelganda, kema egasining arizasiga koʻra uch ish kunida vakolatli organ masʼul xodimining ERIsi bilan tasdiqlangan va QR-kod (matrik shtrixli kod) qoʻyilgan kema biletining dublikati beriladi hamda kema daftariga “Dublikat” degan shtamp qoʻyiladi. 26. Kemalar quyidagi hollarda qayta roʻyxatdan oʻtkaziladi: kema egasi oʻzgarganda; kema egasining doimiy roʻyxatdan oʻtgan joyi oʻzgarganda; kemani qayta jihozlash natijasida kema biletidagi maʼlumotlar oʻzgarganda. 27. Kemalarni qayta roʻyxatdan oʻtkazish uchun ariza beruvchilar ushbu Reglamentning 11-bandida koʻrsatilgan tartibda murojaat qiladi. 28. Kemalar ularni roʻyxatdan oʻtkazish uchun belgilangan tartib asosida qayta roʻyxatdan oʻtkaziladi. Bunda kema ularni yillik texnik koʻrikdan oʻtkazish davrida qayta roʻyxatdan oʻtkazilmayotgan boʻlsa, ushbu kemani texnik koʻrikdan oʻtkazish talab etilmaydi (kemani qayta jihozlash natijasida kema biletidagi maʼlumotlar oʻzgarishi bundan mustasno). 29. Kema qayta roʻyxatdan oʻtkazilganda, kema egasiga yangi bort raqami va kema bileti beriladi, shuningdek, kema daftariga hamda axborot tizimiga tegishli yozuvlar kiritiladi. Vakolatli organning javobgarligi hududi doirasida kema egasining doimiy roʻyxatdan oʻtgan joyi yoki kemaga ruxsat etilgan suzish hududi oʻzgarganda hamda kema qayta jihozlanganda kema daftariga, axborot tizimiga va kema biletiga kemani qayta roʻyxatdan oʻtkazmasdan tegishli oʻzgartirishlar kiritiladi. Bunda kemaning mavjud bort raqami oʻzgartirilmaydi. 30. Texnik koʻrik natijasi boʻyicha qabul qilingan xulosaga koʻra konstruktiv eskirgan, qayta jihozlash yoki boshqa oʻzgartirish kiritish natijasida muvozanatni saqlash, suzuvchanlik va choʻkmaslik qobiliyatini yoʻqotgan, foydalanishga va tiklashga yaroqsiz deb topilgan kemalar roʻyxatdan chiqariladi. Voyaga yetmagan shaxslar nomiga roʻyxatdan oʻtkazilgan kemalarni roʻyxatdan chiqarishda ularning ota-onalari yoki qonuniy vakillarining yozma roziligi talab etiladi. 31. Kemani roʻyxatdan chiqarish uchun ariza beruvchi ushbu Reglamentning 11-bandida koʻrsatilgan tartibda vakolatli organga murojaat qiladi. 32. Kemani roʻyxatdan chiqarishda belgilangan tartibda texnik koʻrikdan oʻtkazilib, dalolatnoma rasmiylashtiriladi va bu haqida kema daftariga hamda axborot tizimiga tegishli yozuvlar kiritiladi. 33. Roʻyxatdan chiqarilgan kemaning kema bileti oʻz kuchini yoʻqotgan deb topilib, 5 yil mobaynida vakolatli organda saqlanadi. 34. Roʻyxatdan chiqarilgan kemalarning bort raqamlari boshqa kemalarga 5 yil davomida berilmaydi. 35. Belgilangan tartibda roʻyxatdan oʻtkazilmagan kemalardan foydalanish taqiqlanadi. 36. Davlat xizmatlari markazlari va vakolatli organ oʻz faoliyatini amalga oshirishi natijasida olingan maʼlumotlar sir saqlanishini taʼminlaydi. 37. Roʻyxatdan oʻtgan kemalar va ularning egalari toʻgʻrisidagi maʼlumotlar qonunchilik hujjatlarida belgilangan tartibda tergovga qadar tekshiruvni oʻtkazuvchi, surishtiruv, dastlabki tergovni amalga oshiruvchiga, sud hamda boshqa vakolatli organlarga ularning yozma soʻrovi asosida taqdim etiladi. 38. Oʻzbekiston Respublikasi Adliya vazirligi, uning hududiy boshqarmalari va Davlat xizmatlari markazlari ushbu Reglament talablari bajarilishi boʻyicha davlat organlari va boshqa tashkilotlarning faoliyati ustidan davlat xizmatlarini koʻrsatish davomida, shu jumladan, YIDXP orqali doimiy nazorat va monitoringni amalga oshiradi. 39. Mazkur Reglament bilan bogʻliq nizolar qonunchilik hujjatlarida belgilangan tartibda hal etiladi. 40. Ushbu Reglament talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. BosqichlarSubyektlarTadbirlarBajarish muddati1-bosqichAriza beruvchiDavlat xizmatidan foydalanish uchun Davlat xizmatlari markaziga oʻzi kelgan holda yoki YIDXP orqali roʻyxatdan oʻtgan holda murojaat qiladi.Kema xarid qilingandan soʻng oʻttiz ish kunida2-bosqichDavlat xizmatlari markazi1. Ariza beruvchi nomidan tegishli soʻrovnomani toʻldiradi va elektron tarzda vakolatli organga yuboradi.Real vaqt rejimidaAriza beruvchi2. Tegishli soʻrovnomani toʻldiradi va YIDXP orqali vakolatli organga yuboradi.3-bosqichVakolatli organ(Kichik hajmli kemalar inspeksiyasi)1. Reglament talablari asosida murojaatni koʻrib chiqadi.Bir ish kunida2. Kema bileti (dublikati) rasmiylashtirilganligi yoki rasmiylashtirish rad etilganligi toʻgʻrisida QR-kod qoʻyilgan xabarnomani Davlat xizmatlari markaziga yoxud YIDXP orqali ariza beruvchiga yuboradi.Uch ish kunida I. Ariza beruvchi — jismoniy shaxs toʻgʻrisida maʼlumot:1. F.I.O.:2. JSHSHIR:3. Shaxsni tasdiqlovchi hujjat seriyasi va raqami:4. Vakilning vakolatini tasdiqlovchi ishonchnoma:5. Davlat xizmatidan foydalanish sababi: 6. Yashash manzili: 7. Telefon raqami:8. Elektron pochta manzili (mavjud boʻlganda):II. Kema toʻgʻrisida maʼlumot:1. Turi va markasi nomi: 2. Ishlab chiqarilgan yili va joyi: 3. Zavod raqami, korpus materiali: 4. Uzunligi, kengligi va bort balandligi (metr): 5. Yoʻlovchi sigʻimi va yuk koʻtarish qobiliyati (kg): 6. Ogʻirligi (jihozlari bilan) (kg):7. Suzish hududi va joyi:8. Dvigatel turi (statsionar yoki osma motor), markasi va soni:9. Dvigatel zavod raqami, quvvati (kVt) va ot kuchi: 10. Yelkanlar soni, yelkanlar maydoni (yigʻindisi) (m2):11. Kemaning avvalgi roʻyxatdan oʻtgan joyi va bort raqami:12. Kema biletining seriyasi, raqami va berilgan sanasi:I. Ariza beruvchi — yuridik shaxs toʻgʻrisida maʼlumot:1. Toʻliq nomi:2. STIR:3. Tashkiliy-huquqiy shakli: 4. Vakilning vakolatini tasdiqlovchi ishonchnoma:5. Davlat xizmatidan foydalanish sababi: 6. Joylashgan manzili:7. Telefon raqami:8. Elektron pochta manzili (mavjud boʻlganda):II. Kema toʻgʻrisida maʼlumot:1. Turi va markasi nomi: 2. Ishlab chiqarilgan yili va joyi: 3. Zavod raqami, korpus materiali: 4. Uzunligi, kengligi va bort balandligi (metr): 5. Yoʻlovchi sigʻimi va yuk koʻtarish qobiliyati (kg): 6. Ogʻirligi (jihozlari bilan) (kg):7. Suzish hududi va joyi:8. Dvigatel turi (statsionar yoki osma motor), markasi va miqdori: 9. Dvigatel zavod raqami, quvvati (kVt) va ot kuchi: 10. Yelkanlar soni, yelkanlar maydoni (yigʻindisi) (m2):11. Kemaning avvalgi roʻyxatdan oʻtgan joyi va bort raqami: 12. Kema biletining seriyasi, raqami va berilgan sanasi: T/rToʻlov turiToʻlov miqdori1.Motorli kichik hajmli kemalarni roʻyxatdan oʻtkazish(qayta roʻyxatdan oʻtkazish)Bazaviy hisoblash miqdorining 20 foizi2.Motorsiz kichik hajmli kemalarni roʻyxatdan oʻtkazish(qayta roʻyxatdan oʻtkazish)Bazaviy hisoblash miqdorining 10 foizi 3.Kema bileti dublikatini berishBazaviy hisoblash miqdorining 10 foizi Daftarning tashqi tarafi, titul varagʻi: Oʻzbekiston RespublikasiFavqulodda vaziyatlar vazirligi______________________________(viloyat, shahar)Favqulodda vaziyatlar boshqarmasiKEMA DAFTARI(motorli kemalar uchun)Boshlandi: ___________Tamomlandi: ___________ Ichki tarafi, chap tomoni: T/rRoʻyxatdan oʻtkazish sanasiKemani roʻyxatga olish raqami Kema egasining nomi(F.I.O/(yuridik shaxs nomi)Kema egasining manzili Kema turiIshlab chiqarilgan yili va joyiZavod raqamiKema korpusiMaterial123456789 Ichki tarafi, oʻng tomoni: Kema korpusi (oʻlchami)Yoʻlovchilar soni va yuk koʻtarish qobiliyatiSuzish joyiDvigatelKema biletini olish sanasi va oluvchining imzosiAlohida belgilar va roʻyxatdan chiqarish asoslari Uzunligi,(m)Eni,(m)Bort balandligi,(m)Yelkanlar soni va maydoni(m2)Marka, turiSoni, zavod raqamiOt kuchi(kVt)1011121314151617181920 Daftarning tashqi tarafi, titul varagʻi: Oʻzbekiston RespublikasiFavqulodda vaziyatlar vazirligi_____________________________(viloyat, shahar)Favqulodda vaziyatlar boshqarmasiKEMA DAFTARI(motorsiz kemalar uchun)Boshlandi: ___________Tamomlandi: ___________ Ichki tarafi, chap tomoni: T/rRoʻyxatdan oʻtkazish sanasiKemani roʻyxatga olish raqami Kema egasining nomi(F.I.O/(yuridik shaxs nomi)Kema egasining manziliKema turiIshlab chiqarilgan yili va joyiZavod raqamiKemani korpusiMaterial123456789 Ichki tarafi, oʻng tomoni:v Kema korpusi (oʻlchami)Yoʻlovchilar soni va yuk koʻtarish qobiliyatiSuzish joyiKema biletini olish sanasi va oluvchining imzosiAlohida belgilar va roʻyxatdan chiqarish asoslari Uzunligi,(m)Eni,(m)Bort balandligi,(m)Yelkanlar soni va maydoni(m2)1011121314151617 1. Kema biletining oldi tomoni: 2. Kema biletining orqa tomoni: Elektron hujjatning identifikatsiya raqamiOʻzbekiston Respublikasi Davlat gerbi tasviriKemaning roʻyxatdan oʻtkazilganligi yoki rad etilganligi, shuningdek, roʻyxatdan chiqarilganligi toʻgʻrisidaXABARNOMA_____________________________________________________ qonunchilik hujjatlarida(vakolatli organ nomi)belgilangan tartibda va muddatlarda Sizning 20___ yil “___”______dagi(yil, kun, oy)_________________________________-son arizangizni koʻrib chiqib, _________________________________ roʻyxatdan oʻtkazilganligi yoki rad etilganligi, shuningdek, roʻyxatdan chiqarilganligini maʼlum qiladi.Roʻyxatdan chiqarish, rad etish asoslari:1.2.3.…__________________________________ ____________ _____________(vakolatli organ masʼul xodimining lavozimi) ___________________ (F.I.O)QR-kod 1. Ushbu Reglament jismoniy va yuridik shaxslarga kichik hajmli kemalarni (keyingi oʻrinlarda — kemalar) dastlabki va yillik (qayta) texnik koʻrikdan oʻtkazish boʻyicha davlat xizmatlarini (keyingi oʻrinlarda — davlat xizmatlari) koʻrsatish tartibini belgilaydi. 2. Mazkur Reglament maxsus, harbiy va sport turidagi kemalarga tatbiq etilmaydi. 3. Davlat xizmatlari Davlat xizmatlari markazlari va Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali kemalarni dastlabki va yillik (qayta) texnik koʻrikdan oʻtkazish uchun masʼul boʻlgan Oʻzbekiston Respublikasi Favqulodda vaziyatlar vazirligi Kichik hajmli kemalar inspeksiyasining hududiy tuzilmalari (keyingi oʻrinlarda — vakolatli organ) tomonidan koʻrsatiladi. 4. Kemalar vakolatli organ tomonidan texnik koʻrikdan oʻtkaziladi. 5. Kemalar: dastlabki texnik koʻrikdan — ularni roʻyxatdan oʻtkazish davomida; yillik texnik koʻrikdan — har yili 1-martdan 1-maygacha, ulardan mavsumiy foydalanishdan oldin; qayta texnik koʻrikdan — kema avariyadan (yongʻin va boshqalardan) soʻng taʼmirlanganda, qayta jihozlanganda, asosiy dvigateli (osma dvigateli) oʻzgarganda yoki qoʻshimcha dvigatel (osma dvigatel) oʻrnatilganda oʻtkaziladi. 6. Kemalar yillik (qayta) texnik koʻrikdan oʻtkazish ular roʻyxatdan oʻtkazilgan hududda yoki egalarining xohishiga koʻra eksterritoriallik tamoyili asosida boshqa hududlarda oʻtkaziladi. Kemalar (shu jumladan, foydalanishda boʻlgan) atrof tabiiy muhit ifloslantirilganligi uchun yillik kompensatsiya toʻlanganligini tasdiqlovchi hujjat taqdim etilganidan soʻng yillik texnik koʻrikdan oʻtkaziladi. 7. Kemalar suzish paytida vakolatli organning masʼul xodimi tomonidan belgilangan suv obyektida texnik koʻrikdan oʻtkaziladi. 8. Dastlabki texnik koʻrikdan oʻtkazishda kemaning texnik hujjatlari tekshirilib, uning sigʻimi, majburiy shartlari, yuk koʻtarish qobiliyati va yoʻlovchilar sonining meʼyoriy va texnik talablari, dvigatellarning (osma dvigatellarning) ruxsat etilgan soni va quvvati, yelkanlarning belgilangan maydoni, suzish hududi, qirgʻoqdan uzoqlashishga ruxsat etilgan masofa, kema bortining suv sathidan balandligi va suzishi mumkin boʻlgan toʻlqinning balandligi, yongʻin va qutqaruv vositalari bilan jihozlanganligi, yoritish chiroqlari va navigatsiya uskunalarining mavjudligi hamda sozligi oʻrganiladi. 9. Kemani dastlabki texnik koʻrikdan oʻtkazish jarayonida qayd etilgan uning texnik xususiyatlari va mavjud jihozlari toʻgʻrisidagi maʼlumotlar kema biletiga kiritiladi va vakolatli organ masʼul xodimining imzosi bilan tasdiqlanadi. 10. Kemalar ushbu Reglamentga 1-ilovada keltirilgan sxemaga muvofiq yillik texnik koʻrikdan oʻtkaziladi. 11. Ariza beruvchi davlat xizmatidan foydalanish uchun Davlat xizmatlari markaziga shaxsan kelib murojaat etadi yoki davlat xizmatlaridan elektron shaklda foydalanish uchun YIDXPda roʻyxatdan oʻtadi. Arizalar YIDXP orqali dam olish va bayram kunlaridan qatʼi nazar, har kuni 24 soat davomida yuborilishi mumkin. Bunda arizalar ish vaqtidan keyin yoki dam olish va bayram kunlarida tushganda, kalendar boʻyicha navbatdagi ish kuni arizalarning vakolatli organga tushgan va vakolatli organ tomonidan qabul qilingan kun deb hisoblanadi. Ariza beruvchi yoki uning nomidan ariza berish huquqiga ega boʻlgan shaxs oʻzi kelib murojaat etgan taqdirda, Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa, mustaqil ravishda soʻrovnomani elektron shaklda toʻldiradi. 12. Kemalarni yillik texnik koʻrikdan oʻtkazish vaqti, joyi va grafigi toʻgʻrisidagi maʼlumotlar Oʻzbekiston Respublikasi Favqulodda vaziyatlar vazirligining veb-saytida har yili 20-fevralga qadar joylashtiriladi. 13. Ariza beruvchi oʻzi kelib murojaat etgan taqdirda, Davlat xizmatlari markazi xodimi ariza beruvchi nomidan, YIDXP orqali murojaat etganda esa — ariza beruvchi mustaqil ravishda ushbu Reglamentga 2-ilovada keltirilgan shaklga muvofiq davlat xizmatidan foydalanish uchun soʻrovnomani elektron shaklda toʻldiradi. Ariza beruvchi davlat xizmatidan foydalanish uchun oʻzining vakolatliligini tasdiqlovchi hujjatni (shaxsni tasdiqlovchi hujjat va (yoki) ishonchnoma) taqdim etadi. Davlat xizmatlari markazi tomonidan ariza beruvchidan ushbu band va ushbu Reglamentga 2-ilovada koʻrsatilmagan maʼlumotlarni hamda boshqa hujjatlarni talab qilish qatʼiyan taqiqlanadi. 14. Yillik texnik koʻrikdan oʻtkazish toʻgʻrisidagi soʻrovnoma kelib tushgandan soʻng vakolatli organning masʼul xodimlari bir ish kunida kemani texnik koʻrikdan oʻtkazadi va bunda uning texnik hujjatlari mavjudligi, asosiy qismlariga oʻzgartirishlar kiritilmaganligi, kemaning texnik holati, belgilangan standartlarga muvofiq uskuna va jihozlarning mavjudligi, foydalanish shartlari, shuningdek, qutqaruv vositalarining soni yoʻlovchilar soniga toʻgʻri kelishi hamda ular belgilangan standart talablariga javob berishi va har biriga kema bortining raqami tushirilganligi tekshiriladi. 15. Motorli kemalarni texnik koʻrikdan oʻtkazish davomida quyidagilar tekshiriladi: dvigatel, osma motorli qayiq identifikatsiya belgilari haqidagi maʼlumotlarning markirovka yorligʻiga mosligi; kema mexanizmlarining sozligi (amalda sinovdan oʻtkazilganda); xavfsizlik bogʻichi mavjudligi (dvigatelni avariya holatida toʻxtatish moslamasi), agar u ishlab chiqaruvchi tomonidan nazarda tutilgan boʻlsa; osma motorli kemaning himoya gʻilofi (qopqoq) va ehtiyot sim arqonining mavjudligi; motor boʻlinmasining (uning mavjudligida) butlanganligi va izolyatsiya qilinganligi; yoqilgʻi va moyning sizib chiqmasligi, yopish joʻmragi va yoqilgʻi tizimida klapanning mavjudligi; suv quyish (chiqarish) moslamasining yaroqliligi; masofaviy boshqaruv jamlanmasi, bevosita ballerga (kema rulining aylanma oʻqi) yoki rul boshqaruv sektoriga taʼsir koʻrsatuvchi avariya rul tizimining ishga yaroqliligi (uning mavjudligida). 16. Motorsiz kemalarni texnik koʻrikdan oʻtkazish davomida quyidagilar tekshiriladi: a) polivinilxlorid, rezinalangan matolar va shunga oʻxshash materiallardan tayyorlangan, shishiriladigan kemalarning: qobiqning germetikligi (shishirilgan holda, zarur boʻlganda qobiqning tanlangan qismiga sovunli qorishmani yoki boshqa moddani surish yordamida); klapan tizimining sozligi (zarur boʻlganda, sovunli yoki boshqa qorishmalar qoʻllaniladi); b) aluminiyli qotishmalar, shisha plastik, yogʻoch va shunga oʻxshash materiallardan tayyorlangan kemalarning: kema qoplamasining qalinligi, korpusining chidamliligi va suv oʻtkazmasligi, konstruksiya elementlarining ishonchli oʻrnatilganligi va lok-boʻyoq qoplamasining sifati; kemaning suzish bloklari (havo yashiklari) ishlab chiqaruvchi tomonidan belgilangan parametrlarga mos kelishi va ularning mavjudligi; v) yelkanli kemalarning: ishlab chiqaruvchi tomonidan nazarda tutilgan elementlar holati; barcha mexanizmlarning (machtani tiklovchi va yotqizuvchi, antennalarni chiqaruvchi va tushiruvchi mexanizm hamda moslamalarning) sozligi (moylanganligi); ishchi mexanizmlarni cheklovchi oʻchirgichlarning toʻgʻri ishlashi; machtaning kema qobigʻiga yoki ustki qurilmalarga mahkamlanganligi; shvartaning (kemani bogʻlash qismi) mavjudligi va yashin qaytargichning yaroqliligi; rul qurilmasining ishga yaroqliligi. 17. Kemalar qobiqlarining texnik holatini tekshirish uni tashqi koʻzdan kechirish va (yoki) shikast yetkazmaydigan nazorat vositalari, oʻlchov uskunalaridan (qalinlikni oʻlchash asbobi, defektoskop jihozi) foydalangan holda oʻtkaziladi. Tashqi koʻzdan kechirishda kemaning quloqlari, eshkaklari, leyer toʻsiqlari (ochiq palubali kemalarning ikki yon tomonidan qattiq tortilgan tros toʻsigʻi), falshbort, kemani koʻchirish uchun moʻljallangan dastaklar, bogʻlash va langar qurilmalarining muhrlari (zanjirli muhrlar) kemani boshqa kema bilan xavfsiz shatakka olish qurilmasi hamda boshqa elementlari oʻrganiladi. 18. Kemalar ularni yillik texnik koʻrikdan oʻtkazish uchun belgilangan tartib asosida qayta texnik koʻrikdan oʻtkaziladi. 19. Kemalarni dastlabki va yillik (qayta) texnik koʻrikdan oʻtkazish uchun ushbu Reglamentga 3-ilovaga muvofiq toʻlov (keyingi oʻrinlarda — toʻlov) undiriladi. Davlat xizmati koʻrsatilishi uchun YIDXP orqali murojaat etilganda, toʻlov summasining 90 foizi undiriladi. Ijtimoiy reyestrning “kambagʻal oila” toifasiga kiritilgan oilalarning aʼzolariga, shuningdek, I va II guruh nogironligi boʻlgan shaxslarga toʻlovning 50 foizi miqdorida, Ijtimoiy reyestrning “davlat taʼminotidagi oila” toifasiga kiritilgan oilalarning aʼzolariga 75 foizi miqdorida chegirma qoʻllaniladi (tadbirkorlik faoliyati maqsadlarida yoki yuridik shaxslar vakili sifatida murojaat qilingan holatlar bundan mustasno). Bunda chegirma Ijtimoiy reyestrning: “davlat taʼminotidagi oila” yoki “kambagʻal oila” toifasidan “kambagʻallik chegarasidagi oila” toifasiga oʻtkazilgan oilalarga, ularning ilgari belgilangan toifasiga muvofiq miqdorda; ogʻir hayotiy vaziyatga tushgan oila sifatida “kambagʻallik chegarasidagi oila” toifasiga kiritilgan oilalarga “kambagʻal oila” toifasidagi oila uchun belgilangan miqdorda qoʻllaniladi. Toʻlov Yagona billing tizimi orqali amalga oshiriladi. 20. Toʻlov summasi quyidagi tartibda taqsimlanadi: a) Davlat xizmatlari markazlariga oʻzi kelib murojaat etganda: 18 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 0,5 foizi — Oʻzbekiston Respublikasi Raqamli texnologiyalar vazirligi huzuridagi “Elektron hukumat loyihalarini boshqarish markazi” davlat muassasasining Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasidagi maxsus hisobvaragʻiga (Yagona billing tizimi orqali tasdiqlangani uchun); qolgan mablagʻlar — vakolatli organga oʻtkaziladi; b) YIDXP orqali murojaat etilganda: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,75 foizi — Oʻzbekiston Respublikasi Raqamli texnologiyalar vazirligi huzuridagi “Elektron hukumat loyihalarini boshqarish markazi” davlat muassasasining Iqtisodiyot va moliya vazirligi huzuridagi Gʻaznachilik qoʻmitasidagi maxsus hisobvaragʻiga (jumladan 0,5 foizi — Yagona billing tizimi orqali tasdiqlangani uchun); qolgan mablagʻlar — vakolatli organga oʻtkaziladi. 21. Ariza beruvchi davlat xizmatlaridan foydalanishdan xizmat koʻrsatishning har qanday bosqichida bosh tortish huquqiga ega. Ariza beruvchi davlat xizmatlaridan foydalanishdan bosh tortganda, uning soʻrovnomasi koʻrilmasdan qoldiriladi. Bunda toʻlangan toʻlov summasi qaytarilmaydi. 22. Kemalarni dastlabki va yillik (qayta) texnik koʻrikdan oʻtkazish natijalari boʻyicha vakolatli organ masʼul xodimi bir ish kunida ushbu Reglamentga 4-ilovaga muvofiq dalolatnomani rasmiylashtiradi. 23. Kemaning texnik hujjatlari, uning sigʻimi, majburiy shartlari, yuk koʻtarish qobiliyati va yoʻlovchilar sonining meʼyoriy va texnik talablari, dvigatellarning (osma dvigatellarning) ruxsat etilgan soni va quvvati, yelkanlarning belgilangan maydoni, kema bortining suv sathidan balandligi va suzishi mumkin boʻlgan toʻlqinning balandligi belgilangan talablarga mos boʻlganda, belgilangan yongʻin va qutqaruv vositalari bilan jihozlanganda, yoritish chiroqlari va navigatsiya uskunalari mavjud boʻlganda, shuningdek, kemaning texnik holati boʻyicha ushbu Reglamentning 25-bandida koʻrsatib oʻtilgan texnik nosozliklar mavjud boʻlmaganda, kema “Yaroqli” deb baholanadi. 24. “Yaroqli” deb baholangan kemaning kema biletiga “Yaroqli” degan shtamp bosilib, undan belgilangan suzish hududida foydalanishga ruxsat beriladi. 25. Kemalarda quyidagi texnik nosozliklardan biri yoki bir nechtasi mavjud boʻlganda, kema foydalanishga “Yaroqsiz” deb baholanadi: kema korpusi boʻyicha: kemaning xavfsiz suzishiga bevosita tahdid soluvchi yoriqlar va teshiklar yigʻindisi hamda qoplamada shikastlanish boʻlganda; boʻlinmalar, havo qutilari, suzuvchi bloklar mavjud boʻlmaganda yoki germetikligi buzilganda; rul qurilmasi boʻyicha: rulning toʻliq qayriluvchanligi (bortga nisbatan 35 gradus) taʼminlanmasligi, rul perosining (boshqarish qismi) yoki rul moslamasining nosozligi va yoʻnaltiruvchi bloklarning hamda shturval trosining nosozligi; kema dvigateli, shu jumladan, osma dvigatel boʻyicha: yoqilgʻi idishidan, yoqilgʻi shlangi va taʼminot tizimidan yoqilgʻi oqqanida; sezilarli titrash mavjudligida; oʻchirishdagi nosozlikda; dvigatelning masofaviy boshqaruv tizimi ishdan chiqqanda; revers-reduktorning (aylanish tomonini oʻzgartirib beradigan mexanizm) yengil ulanishi taʼminlanmasligi, revers qoʻndogʻining “oldiga”, “orqaga” va “oʻrta” holatda turgʻun turmasligi (uni oʻz-oʻzidan ulanishi va uzilishi); farqlovchi yorugʻliklarning talabga javob bermasligi yoki nosozligi; kema jihozlari va taʼminoti kema biletida (ishlab chiqaruvchining texnik hujjatlarida) koʻrsatilgan maʼlumotlarga mos kelmaganda. 26. “Yaroqsiz” deb baholangan kema boʻyicha tegishli dalolatnoma rasmiylashtirilib, kema biletiga “Yaroqsiz” degan shtamp bosiladi va bunday kemadan foydalanish taqiqlanadi. 27. Dastlabki va yillik (qayta) texnik koʻrikdan oʻtkazish davomida kema toʻgʻrisidagi maʼlumotlar va koʻrikdan oʻtkazish natijalari toʻgʻrisidagi maʼlumotlar motorli va motorsiz kemalarni texnik koʻrikdan oʻtkazish daftarida hamda Oʻzbekiston Respublikasi Favqulodda vaziyatlar vazirligining Kichik hajmli kemalar axborot tizimida (keyingi oʻrinlarda — axborot tizimi) qayd qilinadi. Motorli kemalar mazkur Reglamentga 5-ilovaga muvofiq “Motorli kichik hajmli kemalarni texnik koʻrikdan oʻtkazish daftari”da hamda axborot tizimiga, motorsiz kemalar ushbu Reglamentga 6-ilovaga muvofiq “Motorsiz kichik hajmli kemalarni texnik koʻrikdan oʻtkazish daftari”da hamda axborot tizimida qayd etiladi. 28. Kemani texnik koʻrikdan oʻtkazish boʻyicha rasmiylashtirilgan dalolatnomalar vakolatli organda 5 yil davomida saqlanadi. 29. Ushbu Reglament talablari asosida belgilangan tartibda texnik koʻrikdan oʻtmagan kemalardan foydalanish taqiqlanadi. 30. Mazkur Reglament bilan bogʻliq nizolar qonunchilik hujjatlarida belgilangan tartibda hal etiladi. 31. Ushbu Reglament talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. BosqichlarSubyektlarTadbirlarBajarish muddati1-bosqichVakolatli organ(Kichik hajmli kemalar inspeksiyasi)Kemalarni yillik texnik koʻrikdan oʻtkazish vaqti, joyi va grafigi toʻgʻrisidagi maʼlumotlarni idoraviy veb-saytda joylashtiradi.Har yili 20-fevralga qadar2-bosqichAriza beruvchi Davlat xizmatidan foydalanish uchun Davlat xizmatlari markaziga oʻzi kelgan holda yoki YIDXP orqali roʻyxatdan oʻtgan holda murojaat qiladi.Har yili 1-martdan 1-mayga qadar, ulardan mavsumiy foydalanishdan oldin 3-bosqichDavlat xizmatlari markaziAriza beruvchi1. Ariza beruvchi nomidan tegishli soʻrovnomani toʻldiradi va elektron tarzda vakolatli organga yuboradi.2. Tegishli soʻrovnomani toʻldiradi va YIDXP orqali vakolatli organga yuboradi.Real vaqt rejimida4-bosqichVakolatli organ(Kichik hajmli kemalar inspeksiyasi)1. Reglament talablari asosida murojaatni koʻrib chiqadi.2. Kemani dastlabki yoki yillik (qayta) texnik koʻrikdan oʻtkazadi.3. Kemalarni dastlabki va yillik (qayta) texnik koʻrikdan oʻtkazish natijalari boʻyicha dalolatnomani rasmiylashtiradi. Bir ish kunida I. Ariza beruvchi — jismoniy shaxs toʻgʻrisida maʼlumot:1. F.I.O.:2. JSHSHIR:3. Shaxsni tasdiqlovchi hujjat seriyasi va raqami:4. Vakilning vakolatini tasdiqlovchi ishonchnoma:5. Davlat xizmatidan foydalanish sababi: 6. Yashash manzili: 7. Telefon raqami:8. Elektron pochta manzili (mavjud boʻlganda):II. Kema toʻgʻrisida maʼlumot:1. Turi va markasi nomi: 2. Ishlab chiqarilgan yili va joyi: 3. Zavod raqami, korpus materiali: 4. Uzunligi, kengligi va bort balandligi (metr): 5. Yoʻlovchi sigʻimi va yuk koʻtarish qobiliyati (kg): 6. Ogʻirligi (jihozlari bilan) (kg):7. Suzish hududi va joyi:8. Dvigatel turi (statsionar yoki osma motor), markasi va soni: 9. Dvigatel zavod raqami, quvvati (kVt) va ot kuchi: 10. Yelkanlar soni, yelkanlar maydoni (yigʻindisi) (m2):11. Kemaning avvalgi roʻyxatdan oʻtgan joyi va bort raqami: 12. Kema biletining seriyasi, raqami va berilgan sanasi: I. Ariza beruvchi — yuridik shaxs toʻgʻrisida maʼlumot:1. Toʻliq nomi:2. STIR:3. Tashkiliy-huquqiy shakli: 4. Vakilning vakolatini tasdiqlovchi ishonchnoma:5. Davlat xizmatidan foydalanish sababi: 6. Joylashgan manzili:7. Telefon raqami:8. Elektron pochta manzili (mavjud boʻlganda):II. Kema toʻgʻrisida maʼlumot:1. Turi va markasi nomi: 2. Ishlab chiqarilgan yili va joyi: 3. Zavod raqami, korpus materiali: 4. Uzunligi, kengligi va bort balandligi (metr): 5. Yoʻlovchi sigʻimi va yuk koʻtarish qobiliyati (kg): 6. Ogʻirligi (jihozlari bilan) (kg):7. Suzish hududi va joyi:8. Dvigatel turi (statsionar yoki osma motor), markasi va miqdori: 9. Dvigatelning zavod raqami, quvvati (kVt) va ot kuchi: 10. Yelkanlar soni, yelkanlar maydoni (yigʻindisi) (m2):11. Kemaning avvalgi roʻyxatdan oʻtgan joyi va bort raqami: 12. Kema biletining seriyasi, raqami va berilgan sanasi: T/rToʻlov turiToʻlov miqdori1.Motorli kichik hajmli kemalarni dastlabki texnik koʻrikdan oʻtkazishBazaviy hisoblash miqdorining 20 foizi2.Motorsiz kichik hajmli kemalarni dastlabki texnik koʻrikdan oʻtkazishBazaviy hisoblash miqdorining 10 foizi3.Motorli va motorsiz kichik hajmli kemalarni yillik (qayta) texnik koʻrikdan oʻtkazishBazaviy hisoblash miqdorining 20 foizi Texnik koʻrik davomida aniqlandi: Daftarning tashqi tarafi, titul varagʻi: Oʻzbekiston RespublikasiFavqulodda vaziyatlar vazirligi____________________Favqulodda vaziyatlar boshqarmasiMotorli kichik hajmli kemalarni texnik koʻrikdan oʻtkazishDAFTARI_________________ viloyat _______________ (shahar) __________Boshlandi: _________Tamomlandi: _________ Ichki tarafi, chap tomoni: T/rTexnik koʻrik oʻtkazilgan sanaKemaning roʻyxat raqamiKema egasining nomi(F.I.O/(yuridik shaxs nomi)Kema egasining manziliKema turiIshlab chiqarilgan yili va joyiZavod raqamiKema korpusiMaterial123456789 Ichki tarafi, oʻng tomoni: Kema korpusi (oʻlchami)Yoʻlovchilar sigʻimi va yuk koʻtarishi qobiliyatiSuzish joyi va suzish sharoitiDvigatelKema bileti olingan sana va imzoAlohida qaydlar va hisobdan chiqarish uchun asosAniqlangan kamchiliklar Uzunligi,(m)Kengligi,(m)Bort balandligi,(m)Turi, markasiSoni va zavod raqamiUmumiy quvvati ot kuchi(Kvt)1011121314151617181920 Daftarning tashqi tarafi, titul varagʻi: Oʻzbekiston RespublikasiFavqulodda vaziyatlar vazirligi____________________Favqulodda vaziyatlar boshqarmasiMotorsiz kichik hajmli kemalarni texnik koʻrikdan oʻtkazishDAFTARI______________________ viloyat ________________ (shahar) __________Boshlandi: _________Tugatildi: _________ Ichki tarafi, chap tomoni: T/rTexnik koʻrik oʻtkazilgan sanaKemaning roʻyxat raqamiKema egasining nomi(F.I.O/(yuridik shaxs nomi)Kema egasining manziliKema turiIshlab chiqarilgan yili va joyiZavod raqamiKema korpusiMaterial123456789 Ichki tarafi, oʻng tomoni: Kema korpusi (oʻlchami)Yoʻlovchilar sigʻimi va yuk koʻtarishi qobiliyatiSuzish joyi va suzish sharoitiKema bileti olingan sana va imzoAlohida qaydlar va hisobdan chiqarish uchun asosAniqlangan kamchiliklar Uzunligi,(m)Kengligi,(m)Bort balandligi,(m)1011121314151617 1. Ushbu Kichik hajmli kemalardan va ular turadigan bazalardan (inshootlardan) foydalanish qoidalari (keyingi oʻrinlardan — Qoidalar) Oʻzbekiston Respublikasi suv obyektlarida kichik hajmli kemalardan va ular turadigan bazalardan (inshootlardan) foydalanishda jismoniy va yuridik shaxslar tomonidan rioya etilishi lozim boʻlgan talablarni belgilaydi. 2. Qoidalar talablarining bajarilishini nazorat qilish Oʻzbekiston Respublikasi Favqulodda vaziyatlar vazirligi Kichik hajmli kemalar inspeksiyasining (keyingi oʻrinlarda — Inspeksiya) boshligʻi, katta ofitseri va bosh mutaxassisi, shuningdek, Qoraqalpogʻiston Respublikasi, viloyatlar va Toshkent shahar Favqulodda vaziyatlar boshqarmalarining (keyingi oʻrinlarda — hududiy boshqarmalar) bosh inspektorlari (keyingi oʻrinlarda — mansabdor shaxslar) tomonidan amalga oshiriladi. 3. Ushbu Qoidalarda quyidagi asosiy tushunchalar qoʻllaniladi: kichik hajmli kema — asosiy dvigatellar quvvati 55 kVt (75 ot kuchi) va yoʻlovchi sigʻimi 12 kishidan ortiq boʻlmagan oʻziyurar kemalar, motorlarning quvvati va sonidan qatʼi nazar osma motorli kemalar, suv mototsikllari (gidrotsikllar), yuk koʻtarish qobiliyati 80 registr tonnadan ortiq boʻlmagan oʻziyurmas kemalar (eshkakli qayiqlar (eshkakli qayiqlar va suv velosipedlari (katamaranlar)), yelkanli kemalar havo bosimi bilan toʻldiriladigan yoki shishiriladigan motorsiz eshkakli qayiqlar; kichik hajmli kemalar turadigan baza (inshoot) — suv obyektining tutashgan qirgʻoq hududida kichik hajmli kemalar turishi uchun maxsus jihozlangan, shuningdek, ular saqlanadigan va ularga texnik xizmat koʻrsatish uchun maxsus jihozlangan muhandislik inshootlari majmui; navigatsiya — hududning ob-havo sharoitidan kelib chiqib suv obyektlarida kichik hajmli kemalardan (keyingi oʻrinlarda — kema) foydalanish mumkin boʻlgan davr; suzish joyi — kema turi va modelini inobatga olib kemalarda suzishga ruxsat etilgan suv havzasi hududi; suv obyekti — suvlar doimiy ravishda yoki vaqtincha toʻplanadigan va suv rejimining oʻziga xos shakllari va belgilari boʻlgan tabiiy (jilgʻalar, soylar, daryolar va boshqalar) hamda sunʼiy (ochiq va yopiq kanallar, shuningdek, kollektor-drenaj tarmoqlari) suv oqimlari, tabiiy (koʻllar, dengizlar) va sunʼiy (suv omborlari, sel suvlari toʻplanadigan joylar, hovuzlar va boshqalar) suv havzalari. 4. Hududiy boshqarmalar tomonidan belgilangan tartibda roʻyxatdan va texnik koʻrikdan oʻtkazilgan kemalardan foydalanishga ruxsat beriladi. 5. Kemalardan suv obyektlarida navigatsiya davri davomida, shuningdek, sel va suv toshqini xavfi mavjud boʻlmaganda foydalanish mumkin. 6. Kemalardan foydalanishga xavfsiz suzish va manevrlash imkoniyatini taʼminlovchi, toʻxtash joyi hamda yoʻlovchilarga xizmat koʻrsatish, yuk ortish va tushirish uchun moʻljallangan inshootlar va qurilmalar mavjud boʻlgan suv obyektlarining belgilangan hududlarida ruxsat beriladi. 7. Suv obyektlarining alohida qismlarida kemalardan foydalanish cheklanishi mumkin. Bunda aholi va foydalanuvchilar kamida oʻn kun oldin telekommunikatsiya, ommaviy axborot vositalari va boshqa vositalar orqali hududiy boshqarmalar tomonidan ogohlantiriladi. 8. Motorli kemalarni tegishli kema haydovchisi guvohnomasisiz boshqarish taqiqlanadi. Motorli kemalarni boshqarishni oʻzga shaxsga topshirishga faqat ushbu shaxsda tegishli kema haydovchisi guvohnomasi mavjud boʻlgan taqdirda, ruxsat beriladi. 9. Kema haydovchisi guvohnomasi hududiy boshqarmalar tomonidan Oʻzbekiston Respublikasi Favqulodda vaziyatlar vazirligi Fuqaro muhofazasi institutida kema haydovchilarini tayyorlash, qayta tayyorlash va ularning malakasini oshirish oʻquv kurslarini tamomlagan belgilangan tartibda nazariy va amaliy imtihonlarni ijobiy topshirgan jismoniy va yuridik shaxslarga beriladi. 10. Motorli kemalarni boshqa shaxslarga foydalanish uchun berish qonunchilik hujjatlariga muvofiq notarial tartibda rasmiylashitirilishi shart. Kema egasi boʻlmagan shaxslarga notarial tartibda tasdiqlangan kemadan foydalanish huquqini beruvchi hujjatsiz kemadan foydalanish taqiqlanadi. 11. Kemalarni suvga tushirish Inspeksiya va hududiy boshqarmalar masʼul xodimlari tomonidan suv obyektlarida belgilab berilgan joyda amalga oshiriladi. 12. Kema haydovchilari hamda kemalarni saqlash va foydalanishga masʼul boʻlgan shaxslar kemalarning xavfsiz suzishiga, suvda fuqarolarning xavfsizligiga, baxtsiz hodisalardan muhofazalanishga hamda tabiiy atrof muhit ifloslanishining oldini olishga masʼul. 13. Suv obyektlarida kemalardan foydalangan holda musobaqalar va boshqa ommaviy tadbirlarni oʻtkazishda tashkilotchilar tomonidan tadbir oʻtkazish sanasidan oʻn ish kuni oldin tegishli hududiy boshqarmaga yozma ravishda maʼlum qilinishi shart. 14. Suv obyektlarida oʻtkaziladigan mashgʻulot, musobaqa yoki boshqa ommaviy tadbirlarda kemalarning xavfsiz suzishi va ishtirokchilarning xavfsizligini taʼminlashga tadbir tashkilotchilari javobgar hisoblanadi. 15. Kemalardan foydalanishga faqat kunning yorugʻ vaqtlarida, koʻrinish masofasi 1 kmdan kam boʻlmaganda, toʻlqinlanish 2 balldan yuqori boʻlmaganda (toʻlqinning balandligi 0,75 metr) hamda ular turadigan bazalarda (inshootlarda) zarur boʻlganda yordam beradigan navbatchi qayiqlar boʻlganda ruxsat etiladi. 16. Quyidagi holatlarda kemalardan foydalanishga ruxsat berilmaydi: kema roʻyxatdan va texnik koʻrikdan oʻtmaganda va bort raqamlari belgilangan tartibda koʻrsatilmaganda; kema tezlikni avtomatik pasaytirish uskunasi bilan jihozlanmagan (harakatlanish maksimal tezligi 40 km/soatdan oshmaydigan motorli qayiqlar bundan mustasno), GPS uskunasi oʻrnatilmagan hamda milliy GPS monitoring va navigatsiya tizimiga ulanmaganda; kema belgilangan qutqaruv, yongʻin oʻchirish va suv chiqarish vositalari bilan taʼminlanmaganda yoki kemadagi jihozlar va qutqaruv vositalari kema biletida koʻrsatilgan jihozlarga va qutqaruv vositalariga mos kelmaganda; kema oʻzboshimchalik bilan qayta jihozlanganda, kemaga uning kema biletida koʻrsatilmagan boshqa qoʻshimcha jihozlar, shu jumladan, kemaga uning quvvatidan oshib ketadigan dvigatel (yoki dvigatellar), eshkakli qayiqqa motor oʻrnatilganda; kema texnik nosoz boʻlganda, shu jumladan, uning germetiklik holati buzilganda, kema korpusida joylashuvidan qatʼi nazar, teshiklar boʻlganda, kema konstruksiyasida koʻrsatilgan rulni biriktirish qurilmalari boʻlmaganda, qismlari ishdan chiqqanda yoki ishonchli ishlashi taʼminlanmaganda, yoqilgʻi sizib chiqqanda, dvigatelda titrash mavjud boʻlganda, tutun oʻchirgich boʻlmaganda yoki uning nosozligida, dvigatelni masofadan turib boshqarish tizimi shikastlanganda, revers-reduktor ishonchli ishlamaganda, motorni ishga tushirish reverslari nosoz boʻlganda, farqlovchi chiroqlar boʻlmaganda yoki nosozligida. 17. Kemalardan foydalanishda quyidagilar taqiqlanadi: kema haydovchisi va yoʻlovchilari qutqaruv jiletlarisiz boʻlishi; 12 yoshgacha boʻlgan bolalarni qutqaruv jiletlari va katta yoshli odamlar kuzatuvisiz olib yurish; yoʻlovchi sigʻimi va yuk koʻtarish maʼyorlarini buzish; kemani mastlik holatida (alkogol, giyohvand moddalar isteʼmol qilgan va hokazo), sezgirlik va eʼtiborni susaytiradigan dori-darmonlar taʼsirida, suv harakati xavfsizligiga tahdid soladigan darajadagi charchoqlik va betoblik holatida boshqarish; har qanday mastlik holatida, sezgirlik va eʼtiborni susaytiradigan dori-darmonlar taʼsirida, suv harakati xavfsizligiga tahdid soladigan darajada charchoqlik va betoblik holatida boʻlgan, kemani boshqarish huquqini beruvchi kema haydovchisi guvohnomasi boʻlmagan shaxslarga kemani boshqarish uchun topshirish; manevrlash, tovushli signal berish qoidalarini buzish, suv yoʻli belgilari va kema qatnovi belgilariga shikast yetkazish; suzish hududlaridan chiqib ketish, vaqtinchalik yoki doimiy suzish uchun yopilgan hududlarga ruxsatsiz kirish yoki taqiqlangan joylarda kemani atayin toʻxtatish; plyajlarda, aholi ommaviy dam oladigan choʻmilish joylarida harakat qilish, plyajlar chegaralari va aholi choʻmiladigan joylar chegaralarida choʻmiluvchilarga kemada 150 metr masofagacha yaqinlashish; kemalarning ruxsat etilgan geozonalarida harakatlanish maksimal tezligini 40 km/soatdan, kemalar toʻxtash joylari hamda aholi turar joylari chegaralarida — 20 km/soatdan, shuningdek, plyajlar va aholining ommaviy dam olish joylari chegaralarida — 5 km/soatdan oshirish; koʻzda tutilmagan tovushli signallardan foydalanish; suv velosipedlarida (katamaranlarda) suv obyektining qirgʻogʻidan 100 metrdan ortiq masofaga uzoqlashish (istirohat bogʻlaridagi suv obyektlari bundan mustasno); suzuvchi navigatsiya belgilari, yuk va yoʻlovchi tushirish joylari, koʻpriklar tagida toʻxtash, manevr qilish, daryo floti transportlarining bevosita yaqinida toʻxtash, boshqa suv kemalariga xalaqit berish; harakat vaqtida bir kemadan boshqasiga oʻtish, kema bortiga oʻtirish, kemani silkitish, harakat vaqtida palubasiz kemalarda odamlarning joy almashishiga yoʻl qoʻyish (avariya-qutqaruv va qidiruv ishlarini olib borayotgan ekipaj aʼzolaridan tashqari); bortdan tashqariga chiqindilarni, axlatlarni va boshqalarni tashlash; avariya-taʼmirlash ishlari hududida, zemsnaryadlar, suv osti va suv usti oʻtkazish inshootlari, koʻpriklar, kanallar va shlyuzlarga yaqinlashganda boshqa kemalardan ayrilish va ularni quvib oʻtish manevrlarini amalga oshirish; koʻrish chegaralangan paytda, shu jumladan, tuman vaqtida va boshqa moʻljalni olish qiyin boʻlgan noqulay ob-havo sharoitlarida kemadan foydalanish va xavfli yuklarni tashish; kemani suzish belgilariga bogʻlab qoʻyish; kemalar harakatlanayotgan paytda odamlarni boshqa kemaga oʻtkazish va palubasiz kemalardan suvga shoʻngʻish; kemalardan brakonyerlik va boshqa noqonuniy maqsadlarda foydalanish; yoqilgʻi quyishda yongʻin xavfsizligi qoidalarini buzish. 18. Kema haydovchilari mansabdor shaxslarning talablari asosida quyidagi hujjatlarni taqdim etadilar: kema haydovchisi guvohnomasini (motorli kemalarni boshqarishda); kema biletini; kema egasi boʻlmagan shaxs kemadan foydalangan hollarda ushbu kema foydalanishga berilganligini tasdiqlovchi hujjatni (motorsiz kemalar bundan mustasno). 19. Kema haydovchisining majburiyatlari: xavfsiz suzish, odamlarning hayoti va xavfsizligiga, inson sogʻligʻini saqlashga hamda baxtsiz hodisalar va tabiiy atrof muhit ifloslanishining oldini olgan holda ushbu Qoidalar talablariga rioya qilish; suv obyektlariga kemani tushirishdan avval kemaning sozligini, qutqaruv asbob-anjomlari va boshqa vositalar bilan taʼminlanganligini tekshirish hamda suzish jarayonida ularning texnik holatini kuzatib borish; yoʻlovchilarni kemaga chiqarish va tushirishda, suzish jarayonida ushbu Qoidalar talablariga rioya qilinishini va yoʻlovchilar xavfsizligini taʼminlash; kemaga va yoʻlovchilarga xavf tugʻdirmagan holda xavfga uchragan yoki qurbon boʻlishi mumkin boʻlgan barcha shaxslarga yordam koʻrsatish; suvda jabrlanganlarga birinchi yordam berish va qutqaruv xizmatini chaqirtirish; kemadagi avariyali holat boʻyicha va baxtsiz hodisaga uchragan fuqarolar toʻgʻrisida zudlik bilan hududiy boshqarmaga xabar berish; hududlarda kema toifasiga qarab suzishni amalga oshirish, suzish hududida navigatsiya, ob-havo va suzish sharoitlarini bilish; kemada suzish jarayonida kema egasi va boshqa shaxslar qutqaruv jiletlarida boʻlishini hamda fuqarolarning xavfsizligini taʼminlash; suv obyektlarida kemalarning xavfsiz suzishi, suvda odamlarning xavfsizligini va tartibni saqlash boʻyicha Inspeksiya va hududiy boshqarmalar mansabdor hamda masʼul shaxslarining talablarini bajarish; Inspeksiya va hududiy boshqarmalar mansabdor shaxslarining qonuniy talablariga asosan kemani toʻxtatish, kema haydovchisi guvohnomasini va kema biletini taqdim etish; kemalar turadigan bazalardan (inshootlardan) foydalanish talablarini bajarish; kemalar boshqa kemalar bilan toʻqnashganda kemadagi fuqarolarga birinchi yordam koʻrsatish; choʻkkan kemalar toʻgʻrisidagi xabarni, choʻkkan joyi, vaqti va sabablari toʻgʻrisidagi maʼlumotlarni zudlik bilan hududiy boshqarmaga yetkazish; kema bortining ichki tomonida va yon taxtalarida, yoʻlovchilar sigʻimi (yuk koʻtarishi) toʻgʻrisidagi maʼlumotlar yozilgan boʻlishini taʼminlash; qonunchilikda nazarda tutilgan boshqa talablarni bajarish. 20. Kemalar turadigan bazalar (inshootlar) sanitariya-qoʻriqlash zonasidan tashqarida markazlashtirilgan xoʻjalik-isteʼmol suv taʼminoti manbalari va sanitariya zonalaridan chetda, suv oqimi tez boʻlmagan, toʻlqinlardan himoyalangan hududlarda joylashtiriladi. Kemalar turadigan baza (inshoot) gidrotexnik inshootlardan 500 metrdan kam boʻlmagan, rekreatsion zonadan 300 metr va yashash joylaridan 50 metrdan kam boʻlmagan chegara masofasida joylashishi kerak. 201. Kemalar turadigan bazalar (inshootlar) suv havzasining qirgʻogʻi va (yoki) suv zonalarida joylashganligiga qarab quyidagi turlarga boʻlinadi: kemalarni bogʻlash, yuklarni ortish (tushirish), odamlarni chiqarish (tushirish), kemalarni toʻxtatish va (yoki) saqlash uchun moʻljallangan maxsus jihozlangan qirgʻoqboʻyi va (yoki) suzuvchi inshootlar; kemalarni yetkazib berish, ulardan foydalanish, ularga texnik xizmat koʻrsatish va (yoki) ularni saqlash uchun moʻljallangan texnologik jihatdan bir-biriga bogʻlangan binolar, inshootlar va jihozlar majmualari; kemalar bilan jihozlangan qidiruv-qutqaruv tuzilmalari (suvda — qutqaruv stansiyalari) obyektlari. Kema egasi (foydalanuvchi) — jismoniy shaxs tomonidan tashkil etilgan, oʻzining shaxsiy yer uchastkasi chegaralarida joylashgan, foydalanuvchi tomonidan oʻziga tegishli boʻlgan kemani bogʻlab qoʻyish, yuklarni ortish (tushirish), odamlarni chiqarish (tushirish), oʻz-oʻziga xizmat koʻrsatish, toʻxtash va saqlash uchun foydalaniladigan joylar kemalar turadigan baza (inshoot) hisoblanmaydi. 21. Kemalar turadigan baza (inshoot) aholi ommaviy dam olish maskanlari (plyaj), kemalar suzishi taqiqlangan joylarni koʻrsatuvchi navigatsiya belgilari bilan jihozlangan boʻlishi, maʼlumot beruvchi belgilar (taqiqlovchi, ogohlantiruvchi, yozuvli) bilan taʼminlanishi lozim. Tegishli belgilar kemalar turadigan baza (inshoot) egasi tomonidan oʻrnatiladi va qatnov davri boshlanishidan avval hududiy boshqarmalar tomonidan koʻrikdan oʻtkaziladi. 22. Kema turadigan baza (inshoot) hududi quyidagi talablarga javob berishi lozim: yongʻin xavfsizligi, sanitariya-epidemiologik va ekologik talablarga zid boʻlmasligi; maʼmuriy binolar, gidrotexnika inshootlari, kemalar uchun toʻxtash joylari, qirgʻoq boʻyidagi inshootlar hamda yongʻin oʻchirish avtomobillarining suv olish uchun yoʻllarini qurish ishlari loyihasiz amalga oshirilmasligi; loyiha hujjatlariga muvofiq suv havzasining tutashgan akvatoriyasi bilan belgilangan chegaralardagi yer uchastkasini, shu jumladan, kemalarni yetkazib berish, ularga texnik xizmat koʻrsatish va ularni saqlash uchun moʻljallangan yer uchastkasini oʻz ichiga olgan baza (inshoot) hududi toʻsiq bilan oʻralmagan va ochiq boʻlmasligi. 221. Kemalar turadigan bazalarda (inshootlarda) quyidagilar boʻlishi shart: maishiy chiqindilar uchun va yoqilgʻi-moylash materiallari chiqindilarini yigʻish uchun konteynerlar joylashgan alohida (maydon) joy; motorli kemalar qatnaydigan suv obyekti qirgʻogʻida yoqilgʻi moylash mahsulotlari avariyaviy toʻkilish oqibatida uning suv havzasiga tarqalib ketishining oldini olish uchun maxsus uskunalar (bonlar, sorbentlar yoki skimmerlar); odamlarning xavfsizligini taʼminlash va jarohatlanishining oldini olish boʻyicha eslatma materiallari (sohaga oid qonunchilik hujjatlaridan koʻchirmalar va koʻrgazmali stendlar); tezkor xizmatlarga (favqulodda vaziyatlar va ichki ishlar organlari, tez-tibbiy yordam xizmati va boshqalar) xabar berish sxemasi. 23. Kema turadigan bazada (inshootda) quyidagilar taqiqlanadi: belgilangan tartibda roʻyxatdan oʻtmagan kemalarni kiritish va saqlash; toʻxtash joyida kemalardan xavfsiz foydalanish talablarini buzish; belgilangan toʻxtash joyida kirish-chiqish tartibini buzish. 24. Kemalar turadigan bazada (inshootda) kemalarni qayd etish daftari yuritilib, unda har bir kemaning turi, bort raqami, texnik koʻrikdan oʻtkazilgan vaqti, kema egasi, uning manzili va telefon raqami hamda ushbu bazada (inshootda) turish joyi koʻrsatiladi. 25. Kemalar turadigan bazada (inshootda) kemalarning kirishi-chiqishi tegishli daftarga tartib bilan yozilishi kerak, unda kemaning bort raqami, haydovchining familiyasi, ismi, otasining ismi, kema olingan vaqt, suzish yoʻnalishi va maqsadi, taxminiy qaytish vaqti va aniq qaytgan vaqti belgilanadi. 26. Kemalarni quyidagi hollarda kema turadigan bazalardan (inshootlardan) chiqarish taqiqlanadi: kemani bazadan chiqarish uchun kema egasi boʻlmagan shaxs murojaat qilganda; kema haydovchisi guvohnomasi va kema bileti boʻlmaganda; kemaning yillik texnik koʻrik muddati tugaganda; kema texnik nosoz boʻlganda; belgilangan qutqaruv anjomlari, yongʻinga qarshi va suv chiqarish vositalari mavjud boʻlmaganda; kemada portlovchi va yonuvchi moddalar boʻlganda; ob-havo sharoiti suzish uchun xavf tugʻdirganda; kema haydovchisi alkogol ichimliklar isteʼmol qilgan va narkotik, psixotrop moddalar taʼsirida mast holatda boʻlganda. 27. Kemalar turadigan bazaga (inshootga) olib kelingan kema buzilgan yoki foydalanishga yaroqsiz holatda boʻlsa, chiqish (kirish) jurnalida uning texnik holati toʻgʻrisida qisqacha yozuv qayd qilinadi va avariya holatlari toʻgʻrisida hududiy boshqarmaga xabar beriladi. 28. Kemalardan va ular turadigan bazalardan (inshootlardan) foydalanishni tashkil etish maqsadida quyidagi nazorat tadbirlari amalga oshiriladi: kemalarni roʻyxatdan va texnik koʻrikdan oʻtkazish qoidalari, shuningdek, kemalar va ular turadigan bazalardan (inshootlardan) foydalanish qoidalari buzilishining oldini olish, aniqlash va bartaraf etish; suv obyektlarida kemalardan va ular turadigan bazalardan (inshootlardan) foydalanishda fuqarolarning xavfsizligini taʼminlash. 29. Kemalarni roʻyxatdan oʻtkazish qoidalari, shuningdek, bunday kemalardan va ular turadigan bazalardan (inshootlardan) foydalanish qoidalari buzilishining oldini olish, aniqlash, bartaraf etish va tegishli choralar koʻrish maqsadida reyd tadbirlari amalga oshiriladi. Reyd tadbirlarini amalga oshirish hududi (suv obyekti), muddati, davomiyligi Inspeksiya hamda hududiy boshqarmalar boshliqlari tomonidan tasdiqlangan rejalar asosida belgilanadi. 30. Kemalarni roʻyxatdan oʻtkazish qoidalari, shuningdek, bunday kemalardan va ular turadigan bazalardan (inshootlardan) foydalanish qoidalari buzilishi bilan bogʻliq huquqbuzarliklar aniqlanganda javobgar shaxslarga nisbatan Inspeksiya va hududiy boshqarmalarning mansabdor shaxslari tomonidan maʼmuriy huquqbuzarlik toʻgʻrisida bayonnoma tuziladi. 31. Maʼmuriy huquqbuzarlik toʻgʻrisida tuzilgan bayonnoma koʻrib chiqish uchun huquqbuzarlik sodir etilgan yoki aniqlangan paytdan boshlab bir sutkadan kechiktirmay sudga yuboriladi. Maʼmuriy huquqbuzarlik toʻgʻrisidagi bayonnomaga quyidagilar ilova qilinadi: maʼmuriy javobgarlikka tortilayotgan shaxsning shaxsini tasdiqlovchi hujjat nusxasi; maʼmuriy javobgarlikka tortilayotgan shaxsning ilgari maʼmuriy javobgarlikka tortilganligi fakti mavjudligi yoki mavjud emasligi toʻgʻrisidagi maʼlumotnoma; maʼmuriy javobgarlikka tortilayotgan shaxsning tushuntirish xati; jabrlanuvchining, guvohlarning koʻrsatmalari, ekspertning xulosasi, agar ular mavjud boʻlsa; maʼmuriy huquqbuzarlik sodir etilganligi faktini tasdiqlovchi boshqa materiallar. 32. Mazkur Qoidalar bilan bogʻliq nizolar qonunchilik hujjatlarida belgilangan tartibda hal etiladi. 33. Ushbu Qoidalar talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.